32006R0432
L 079/12
JURNALUL OFÍCIAL AL UNIUNII EUROPENE
REGULAMENTUL (CE) NR. 432/2006 AL COMISIEI
din 15 martie 2006
de modificare a Regulamentului (CE) nr. 382/2005 de stabilire a normelor de aplicare a Regulamentului (CE) nr. 1786/2003 al Consiliului privind organizarea comună a pieței în sectorul furajelor uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1786/2003 al Consiliului din 29 septembrie 2003 privind organizarea comună a pieței în sectorul furajelor uscate (1), în special articolul 20,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (2), în special articolul 71 alineatul (2) paragraful al doilea,
întrucât:
(1)
Experiența dobândită din aplicarea Regulamentului (CE) nr. 382/2005 al Comisiei (3) a demonstrat că este necesară o redactare mai exactă a paragrafului al treilea din articolul 9 din regulamentul menționat anterior.
(2)
Dat fiind că ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003 se calculează pe baza cantităților potențial eligibile pentru ajutorul prevăzut la articolul 4 din Regulamentul (CE) nr. 1786/2003 pentru anul de comercializare în curs și că, în conformitate cu articolul 34 din Regulamentul (CE) nr. 382/2005, o anumită proporție din furajele uscate care au ieșit din întreprinderi pe parcursul anului de comercializare 2005/2006 a fost deja contabilizată pentru anul de comercializare 2004/2005, ajutorul pentru anul de comercializare 2005/2006 ar fi stabilit pe baza unor cantități care nu ar fi reprezentative pentru producția reală a anului de comercializare 2005/2006. În consecință, este necesar să se prevadă măsuri tranzitorii pentru stocurile existente la 31 martie 2006. Pentru a evita orice discriminare între operatori, aceste măsuri trebuie să se aplice tuturor statelor membre. Trebuie prevăzută o comunicare a stocurilor care beneficiază de aceste măsuri.
(3)
Este necesar să se înlocuiască trimiterea la plafoanele menționate în anexa VII litera D la Regulamentul (CE) nr. 1782/2003 cu o trimitere la plafoanele din anexa IV la Regulamentul (CE) nr. 118/2005 al Comisiei din 26 ianuarie 2005 de modificare a anexei VIII la Regulamentul (CE) nr. 1782/2003 al Consiliului și de stabilire a plafoanelor bugetare pentru punerea în aplicare parțială sau facultativă a programului de plăți unice și pentru pachetele financiare anuale din programul de plăți unice, prevăzută de acest regulament (4).
(4)
Este necesar să se aducă unele îmbunătățiri anexei I în perspectiva obținerii unui bilanț util al consumului de energie.
(5)
Regulamentul (CE) nr. 382/2005 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare comună a cerealelor și a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 382/2005 se modifică după cum urmează:
1.
La articolul 9, paragraful al treilea se înlocuiește cu următorul text:
„Furajele uscate care au ieșit dintr-o întreprindere de procesare nu pot reintra în aceasta decât în vederea unei noi operațiuni de ambalare, sub controlul autorității competente și în condițiile stabilite de aceasta.”
2.
Articolul 33 alineatul (1) se modifică după cum urmează:
(a)
la primul paragraf, se adaugă următoarea teză:
„Aceste comunicări nu includ cantitățile menționate la articolele 34 și 34a.”;
(b)
la paragraful al doilea, se adaugă următoarele teze:
„În ceea ce privește anii de comercializare 2005/2006 și 2006/2007, aceste cantități nu includ cantitățile menționate la articolele 34 și 34a. Până la 31 mai 2006, statele membre comunică, de asemenea, Comisiei cantitățile de furaje uscate în stoc în întreprinderile de procesare la 31 martie 2006 și care, în conformitate cu dispozițiile articolului 34a, au făcut obiectul unei cereri pentru a beneficia de ajutorul prevăzut la articolul 4 din Regulamentul (CE) nr. 1786/2003 pentru anul de comercializare 2005/2006 în cursul anului de comercializare 2006/2007, precum și, după caz, de ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003.”
3.
Se inserează articolul 34a după cum urmează:
„Articolul 34a
Stocuri la 31 martie 2006
(1) Furajele uscate produse pe parcursul anului de comercializare 2005/2006 și care nu au ieșit din întreprinderea de procesare sau din unul dintre locurile de antrepozitare menționate la articolul 3 litera (a) din prezentul regulament, până la 31 martie 2006, pot beneficia de ajutorul prevăzut la articolul 4 din Regulamentul (CE) nr. 1786/2003 pentru anul de comercializare 2005/2006 pe parcursul anului de comercializare 2006/2007, precum și, după caz, de ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003 cu condiția ca acestea:
(a)
să respecte condițiile articolului 3 din prezentul regulament;
(b)
să iasă din întreprinderea de procesare sub controlul autorității competente în condițiile prevăzute la articolele 10 și 11 din prezentul regulament;
(c)
să fie contabilizate în cadrul cantităților naționale garantate alocate statelor membre respective pentru anul de comercializare 2005/2006;
(d)
să fi fost declarate și certificate în anul de comercializare 2005/2006.
(2) Autoritățile competente din statele membre respective adoptă orice măsură de control necesară pentru a garanta respectarea dispozițiilor alineatului (1).”
4.
Articolul 35 se înlocuiește cu următorul text:
„Articolul 35
Perioadă de tranziție facultativă
(1) Statele membre care aplică o perioadă de tranziție facultativă în conformitate cu articolul 71 din Regulamentul (CE) nr. 1782/2003 plătesc întreprinderilor de procesare, în vederea transferului la producători, ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003, pe baza cantităților eligibile pentru anul de comercializare 2005/2006.
Acest ajutor este fixat pe baza cantităților potențial eligibile și în limita plafonului bugetar din anexa IV la Regulamentul (CE) nr. 118/2005 al Comisiei (5).
Prin cantități potențial eligibile se înțelege suma cantităților recunoscute ca fiind eligibile pentru ajutorul prevăzut la articolul 4 din Regulamentul (CE) nr. 1786/2003 pe parcursul anului de comercializare 2005/2006 și a cantităților produse pe parcursul anului de comercializare 2005/2006 care au făcut obiectul unei cereri pentru a beneficia de ajutorul respectiv pentru anul de comercializare 2005/2006 pe parcursul anului de comercializare 2006/2007, precum și, după caz, de ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003, în conformitate cu dispozițiile articolului 34a. Aceste cantități potențial eligibile nu includ cantitățile menționate la articolul 34.
(2) În cazul aprovizionării întreprinderii de procesare cu furaje care provin dintr-un alt stat membru, ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003 nu va fi plătit întreprinderilor de procesare în vederea transferului către producător decât în cazul în care acesta se găsește într-un stat membru care aplică perioada de tranziție facultativă.
(3) Ajutorul menționat la articolul 71 alineatul (2) paragraful al doilea din Regulamentul (CE) nr. 1782/2003 se fixează în conformitate cu procedura menționată la articolul 18 alineatul (2) din Regulamentul (CE) nr. 1786/2003.
Ajutorul este plătit întreprinderilor de procesare în termen de treizeci de zile lucrătoare de la data la care Comisia publică sumele acestui ajutor în Jurnalul Oficial al Uniunii Europene. Pentru cantitățile recunoscute ca fiind eligibile pentru ajutor după această dată de publicare, plata se face la treizeci de zile lucrătoare de la data recunoașterii eligibilității pentru ajutor.
Întreprinderile de procesare transferă ajutorul producătorilor în termen de cincisprezece zile lucrătoare de la plata efectuată de către statul membru.
5.
Anexa I se înlocuiește cu textul care figurează în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2006.